Tarybos reglamentas (EEB) Nr. 3367/87
1987 m. lapkričio 9 d.
dėl kombinuotosios nomenklatūros taikymo statistikoje apie prekybą tarp valstybių narių, iš dalies pakeičiantis Reglamentą (EEB) Nr. 1736/75 dėl Bendrijos statistinių duomenų apie užsienio prekybą ir statistinių duomenų apie prekybą tarp valstybių narių
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač jos 235 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi 1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo [3] nustatė prekių nomenklatūrą, žinomą kaip "kombinuotoji nomenklatūra" (KN), atitinkančią, inter alia, Bendrijos statistinių duomenų apie užsienio prekybą sistemai keliamus reikalavimus; kadangi Bendrija ir valstybės narės kombinuotąją nomenklatūrą taiko šiems statistiniams duomenims,
kadangi ypač lyginant patartina, kad Bendrijos statistiniai duomenys apie užsienio prekybą ir statistiniai duomenys apie prekybą tarp valstybių narių būtų kaupiami naudojant tą pačią nomenklatūrą; kadangi dėl to būtina, kad Bendrija ir jos valstybės narės šiems statistiniams duomenims taikytų kombinuotąją nomenklatūrą;
kadangi taikant kombinuotąją nomenklatūrą statistiniams duomenims apie užsienio prekybą ir statistiniams duomenims apie prekybą tarp valstybių narių nustoja galioti 1972 m. balandžio 24 d. Tarybos reglamentas (EEB) Nr. 1445/72 dėl prekių nomenklatūros, skirtos Bendrijos statistiniams duomenims apie užsienio prekybą ir statistiniams duomenims apie prekybą tarp valstybių narių (NIMEX) [4]; kadangi dėl to minėtas reglamentas turėtų būti panaikintas,
kadangi panaikinant Reglamentą (EEB) Nr. 1445/72 būtina pakeisti kai kurias nuostatas, apibrėžtas 1975 m. birželio 24 d. Tarybos reglamente (EEB) Nr. 1736/75 dėl Bendrijos statistinių duomenų apie užsienio prekybą ir statistinių duomenų apie prekybą tarp valstybių narių [5] su paskutiniais pakeitimais, padarytais Reglamentu (EEB) Nr. 3396/84 [6],
kadangi tikslinga valstybėms narėms leisti nustatyti nacionalinius statistinius poskyrius,
kadangi tuo pat metu tikslinga imtis priemonių apibrėžti valstybių narių pareigas, remiantis Europos Bendrijų integruoto muitų tarifo sistema (TARIC), sukurta vadovaujantis Reglamentu (EEB) Nr. 2658/87, suskirstyti į grupes Komisijai perduodamus statistinius duomenis apie jų importą iš valstybių, kurios nėra narės;
PRIĖMĖ ŠĮ REGLAMENTĄ:
1 straipsnis
1. Bendrija ir valstybės narės statistikai apie prekybą tarp valstybių nariųtaiko kombinuotąją nomenklatūrą (KN), nustatytą Reglamentu (EEB) Nr. 2658/87.
2. Valstybės narės pagal Reglamento (EEB) Nr. 2658/87 1 straipsnio 2 dalies b punktą ir nacionalinius statistinius reikalavimus KN subpozicijose gali nustatyti poskyrius. Vadovaudamosi 1986 m. liepos 22 d. Komisijos reglamentu (EEB) Nr. 2793/86, nustatančiu kodus, naudojamus tokia forma, kokia jie išdėstyti Tarybos reglamentuose (EEB) Nr. 678/85, (EEB) Nr. 1900/85 ir (EEB) Nr. 222/77 [7], poskyrius jos žymi naudodamos identifikuojamuosius kodo numerius, susidedančius iš devynių šiam tikslui naudojamų skaitmenų.
2 straipsnis
Reglamentas (EEB) Nr. 1736/75 iš dalies keičiamas taip:
1. 5 straipsnis pakeičiamas taip:
"5 straipsnis
1. Statistinių duomenų surinkimo priemonėje, naudojantis prekybinėse nuostatose pateiktu aprašymu, prekės aprašomos taip, kad nepažeidžiant 2 dalies nuostatų jos galėtų būti lengvai ir teisingai klasifikuojamos atitinkamose kombinuotosios nomenklatūros (KN), nustatytos Reglamente (EEB) Nr. 2658/87 [8], subpozicijose.
2. Prekės turi būti aprašytos vadovaujantis 1 punktu, net jei tuo pat metu kiti Bendrijos teisės aktai reikalauja jas aprašyti pagal kitas nomenklatūras.
3. Kiekvienam prekių tipui turi būti suteiktas kombinuotoje nomenklatūroje nustatytas aštuonženklis kodas."
2. 7 straipsnio 1 dalyje žodžiai "Kiekvienoje NIMEX pozicijoje" keičiami žodžiais "Nepažeidžiant Reglamento (EEB) Nr. 2658/87 5 straipsnio 1 ir 2 dalių, kiekvienoje KN subpozicijoje".
3. 11 straipsnio a punkto antrojoje įtraukoje žodžiai "NIMEXE 99 skyriuje" keičiami žodžiais "kombinuotosios nomenklatūros 97 skyriuje".
4. 34 straipsnis keičiamas taip:
"34 straipsnis
22 straipsnio 1 dalyje minimi duomenys renkami:
a) eksportuojant prekes į valstybes, kurios nėra narės, bei prekiaujant tarp valstybių narių, remiantis dabartinės versijos kombinuotosios nomenklatūros (KN) subpozicijomis pagal Reglamento (EEB) Nr. 2658/87 12 straipsnį;
b) importuojant prekes iš valstybių, kurios nėra narės, remiantis TARIC subpozicijomis pagal pirmiau minėto reglamento 2 straipsnį, bei šiam tikslui naudojant pirmiau minėto reglamento 3 straipsnio 3 ir 4 dalyse nurodytus kodus.
Tačiau šios nuostatos taikomos nepažeidžiant Reglamento (EEB) Nr. 2658/87 5 straipsnio 4 dalies ir 13 straipsnio."
5. 36 straipsnis keičiamas taip:
"36 straipsnis
Europos Bendrijų oficialiajame leidinyje Komisija paskelbia šalies nomenklatūrą, nuo kiekvienų metų sausio 1 d. taikomą Bendrijos statistiniams duomenims apie užsienio prekybą ir statistiniams duomenims apie prekybą tarp valstybių narių, nes tai numato pagal 41 straipsnį priimti sprendimai."
6. 38 straipsnio 1 ir 2 dalys keičiamos taip:
"1. Nedelsdamos ir ne vėliau kaip per šešias savaites nuo ataskaitinio mėnesio valstybės narės Komisijai persiunčia suvestinius mėnesinius statistinius duomenis apie savo užsienio prekybą. Šiuose rezultatuose atsispindi duomenys, nurodyti 22 straipsnio 1 dalyje ir renkami vadovaujantis 34 straipsniu.
Tačiau naudojant Reglamento (EEB) Nr. 2658/87 3 straipsnio 4 dalyje minimą kodą surinkti duomenys gali būti persiųsti su atskira ataskaita, o juos parengti gali neįpareigota duomenis rinkti šalies institucija, naudodama pirmiau minėto reglamento 3 straipsnio 3 dalyje minimą kodą.
2. Prireikus ir laikantis 41 straipsnyje minimos procedūros, galima reglamentuoti:
- persiuntimo tvarką, atskiros ataskaitos, minimos 1 dalies antrajame punkte, atveju taip pat ataskaitinį laikotarpį, dažnumą, pertraukas tarp persiuntimų ir, kai tikslinga, persiųsti skirtų duomenų kaupimo sąlygas,
- specialių duomenų pateikimą."
7. 39 straipsnyje 3 dalies a punkte žodžiai "analitinės lentelės, paremtos NIMEX" keičiami žodžiais "analitinės lentelės, paremtos kombinuotąja nomenklatūra".
8. 40 ir 41 straipsniai keičiami taip:
"40 straipsnis
1. Įsteigiamas iš valstybių narių atstovų sudarytas Bendrijos statistinių duomenų apie užsienio prekybą ir statistinių duomenų apie prekybą tarp valstybių narių metodologijos komitetas, vadinamas Užsienio prekybos statistikos komitetu (toliau - Komitetas), kuriam pirmininkauja Komisijos atstovas.
2. Komitetas parengia savo darbo reglamentą.
3. Komitetas gali tirti bet kokius klausimus, susijusius su šio reglamento taikymu, iškeltus pirmininko iniciatyva arba valstybės narės atstovo prašymu.
41 straipsnis
1. Būtinos nuostatos, priimamos vadovaujantis šiose pastraipose nustatyta tvarka, yra taikomos:
a) įgyvendinant šį reglamentą,
b) kasmet atnaujinant šalies nomenklatūrą, taikomą Bendrijos statistiniams duomenims apie užsienio prekybą ir statistiniams duomenims apie prekybą tarp valstybių narių.
2. Pirmininkas pateikia Komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laiką, kurį nustato pirmininkas atsižvelgdamas į klausimo skubumą. Nuomonė patvirtinama Sutarties 148 straipsnio 2 dalyje nustatyta balsų dauguma tuo atveju, kai Taryba turi priimti sprendimą Komisijos pasiūlymu. Valstybių narių atstovų Komitete balsai skaičiuojami taip, kaip nustatyta tame straipsnyje. Pirmininkas nebalsuoja.
3. Komisija patvirtina numatytas priemones, kurios įsigalioja nedelsiant. Kai numatytos priemonės neatitinka Komiteto nuomonės, Komisija nedelsdama apie jas praneša Tarybai. Tokiu atveju Komisija gali atidėti patvirtintų priemonių taikymą ne ilgiau kaip trejiems mėnesiams nuo tokio pranešimo dienos.
4. Taryba kvalifikuota balsų dauguma gali priimti kitokį sprendimą per 3 dalyje nurodytą terminą."
3 straipsnis
Šiuo reglamentu panaikinamas Reglamentas (EEB) Nr. 1445/72.
4 straipsnis
Šis reglamentas įsigalioja 1988 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. lapkričio 1 d.